Source: http://svetevrope.si/sl/novice/evropsko_sodisce_za_clovekove_pravice_sprejelo_10_000_razsodbo/index.html
Timestamp: 2019-08-24 13:30:53+00:00
Document Index: 2335292

Matched Legal Cases: ['sodišče ', 'sodišče ', 'sodišče ', 'Sodišče ', 'Sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Evropsko sodišče za človekove pravice sprejelo 10.000. razsodbo
Informacijski urad SE / Novice / Evropsko sodišče za človekove pravice sprejelo 10.000. razsodbo
18.09.2008, Strasbourg
Evropsko sodišče za človekove pravice je danes sprejelo svojo desettisočo razsodbo, Takhayeva in ostali vs. Rusija (23286/04). Sodišče je ugotovilo kršitve 2. člena (pravica do življenja), 3. člena (prepoved mučenja), 5. člena (pravica do svobode in varnosti) in 13. člena (pravica do učinkovitega pravnega sredstva) Evropske konvencije o človekovih pravicah, v zadevi, ki se nanaša na njihovo pritožbo v zvezi z izginotjem sorodnikov, ki so jih iz vasi v Čečeniji ugrabili ruski vojaki.
Sodišče je bilo ustanovljeno leta 1959, prvo razsodbo pa je sprejelo leta 1961, Lawless vs. Ireland. Do 1. novembra leta 1998, ko je začel veljati Protokol št. 11, s katerim je sodišče začelo delovati širše in postalo dostopno vsem 800 milijonom Evropejcem, je sodišče sprejelo 837 razsodb. Čez sedem let, ob koncu leta 2005 je sodišče razsodilo 5986 primerov. Danes, po skoraj treh letih, pa je sprejelo svojo 10.000. razsodbo.
Predsednik Evropskega sodišča za človekove pravice Jean-Paul Costa je ob tem povedal: »Te statistike kažejo na to, kaj je sodišče doseglo z reformo leta 1998. Kažejo na to, da ja pravica posameznika do pritožbe danes pomemben del sistema konvencije in osnovna značilnost evropske pravne kulture. Vseeno pa moramo upoštevati tudi množico pritožb, s katerimi se sooča sodišče, in potrebo po njegovi nadaljnji učinkovitosti. Tako morajo vlade, zakonodajalci in sodstvo vseh držav članic skupno delovati na nacionalni ravni, da zagotovijo pravice in svoboščine, ki jih zagotavlja konvencija s protokoli ter tako razbremenijo sodišče. Pomemben pogoj za vladavino prava države zagotovijo same, ko ponudijo zaščito teh pravic. Šele ko bo taka zaščita pravic postala realnost na nacionalni ravni, bo moč preprečiti tako hude kršitve, kot so bili spoznane v današnji desettisoči razsodbi sodišča.«
Na sodišču je v teku 94.650 pritožb. V letu 2007 je sodišče sprejelo 1.503 razsodbe, 27.000 pritožb pa je bilo zavrnjenih.
Več informacij o sodišču najdete na njegovi spletni strani (http://www.echr.coe.int).
Evropsko sodišče za človekove pravice so v Strasbourgu leta 1958 ustanovile članice Sveta Evrope z namenom, da se ukvarja z domnevnimi kršitvami leta 1950 sprejete Evropske konvencije o človekovih pravicah.